## Plan intervencija u zaštiti okoliša

### NN 82/1999 (6.8.1999.), Plan intervencija u zaštiti okoliša

# VLADA REPUBLIKE HRVATSKE

Na temelju članka 42. Zakona o zaštiti okoliša ("Narodne novine", broj
82/94), Vlada Republike Hrvatske je na sjednici održanoj 29. srpnja 1999.
godine donijela

## PLAN

### INTERVENCIJA U ZAŠTITI OKOLIŠA

I. OPĆE ODREDBE

1. Plan intervencija u zaštiti okoliša (u daljnjem tekstu: Plan) odnosi
se na moguće ekološke nesreće ili izvanredni događaj koji može ugroziti
okoliš, te izazvati opasnost za život i zdravlje ljudi (u daljnjem tekstu:
izvanredni događaj).

2. Planom se utvrđuju vrste rizika i opasnosti, postupak i mjere za
ublažavanje i uklanjanje neposrednih posljedica štetnih za okoliš, subjekti
za provedbu pojedinih mjera, odgovornost i ovlaštenja u svezi s provedbom,
te način usuglašavanja s interventnim mjerama koje se provode na temelju
drugih zakona.

Plan se ne primjenjuje na:

- vojne objekte i skladišta;

- slučajeve radioaktivnog onečišćenja.

3. Plan se temelji na sljedećim načelima utvrđenim u Zakonu o zaštiti
okoliša:

- preventivnosti,

- cjelovitosti,

- plaćanju troškova onečišćavanja,

- poštivanja prava,

- javnosti i sudjelovanja.

4. Polazeći od prava i obveza županija, Grada Zagreba, gradova ili općina
da u okviru programa zaštite okoliša iz članka 19. Zakona o zaštiti okoliša
utvrde mjere za predviđanje, sprječavanje i ograničavanje onečišćenja okoliša
te način provođenja interventnih mjera u izvanrednim slučajevima onečišćavanja
okoliša, Plan sadrži elemente koje u tom pogledu treba obuhvatiti tim programom.

5. Plan se primjenjuje na cijelom teritoriju Republike Hrvatske, izuzevši,
na području na koje se odnosi Plan intervencija kod iznenadnog onečišćavanja
mora u Republici Hrvatskoj i Državni plan za zaštitu voda.

Kada dođe do onečišćavanja kopnenih voda i voda mora s kopna i otoka,
poduzimaju se mjere prema Državnom planu zaštite voda.

Kada dođe do iznenadnog onečišćavanja mora, poduzimaju se mjere utvrđene
Planom intervencije kod iznenadnog onečišćavanja mora u Republici Hrvatskoj.

Kada dođe do iznenadnog onečišćavanja tla, zraka, biljnog i životinjskog
svijeta te kulturne baštine, kao dijela okruženja kojeg je stvorio čovjek,
primjenjuje se ovaj Plan.

6. U ovom Planu u uporabi su pojmovi sa sljedećim značenjem:

- *Okoliš* je prirodno okruženje: zrak, tlo, voda i more, klima,
biljni i životinjski svijet u ukupnosti uzajamnog djelovanja i kulturna
baština kao dio okruženja kojeg je stvorio čovjek;

- *Onečišćavanje okoliša* je promjena stanja okoliša koja je posljedica
štetnog djelovanja ili izostanka potrebnog djelovanja, ispuštanja, unošenja
ili odlaganja štetnih tvari, ispuštanja energije i utjecaja drugih zahvata
i pojava nepovoljnih za okoliš;

- *Rizik po okoliš* je vjerojatnost da će neki zahvat posredno
ili neposredno prouzročiti štetu okolišu ili ugroziti život i zdravlje
ljudi;

- *Štetna tvar* je tvar čija su svojstva opasna za ljudsko zdravlje
i okoliš s dokazanim akutnim i kroničnim toksičnim učincima, vrlo nadražujuća,
kancerogena, mutagena, nagrizajuća, zapaljiva i eksplozivna tvar ili tvar
koja u određenoj količini i/ili koncentraciji ima takva svojstva;

- *Opasna tvar* je tvar koja je zakonom, drugim propisima i međunarodnim
ugovorima koji obvezuju Republiku Hrvatsku određena kao opasna tvar;

- *APELL* je skraćenica izvedena od početnih slova izvornog naziva
na engleskom jeziku ("Awareness and Preparedness for Emergencies at Local
Level", A Process for Responding to Technological Accidents, United Nations
Environment Programme /Industry and Environment Office, UNEP/IEO, Paris,
1988), sa značenjem "Budnost i pripravnost za izvanredne događaje na lokalnoj
razini" (u daljnjem tekstu: APELL).

- *Ekološka nesreća* je izvanredni događaj ili vrsta događaja prouzročena
djelovanjem ili utjecajima koji nisu pod nadzorom i imaju za posljedicu
ugrožavanje života i zdravlja ljudi i u većem obimu nanose štetu okolišu.

- *MARS* je skraćenica izvedena od početnih slova izvornog naziva
na engleskom jeziku ("The Major Accident Reporting System", European Commission,
Joint Research Centre /Institute for System Engineering and Informatcs,
IRC/ ISEI), sa značenjem "Sustav izvješćivanja o značajnijim nesrećama"
(u daljnjem tekstu: MARS).

II. VRSTE RIZIKA I OPASNOSTI

1. Proizvodnja, skladištenje, prerada, rukovanje, prijevoz, skupljanje
i druge radnje s opasnim tvarima iz Priloga 2. predstavljaju stvarnu ili
potencijalnu opasnost koja može izazvati izvanredni događaj.

2. Iz određene količine opasne tvari proizlazi stvarna ili potencijalna
opasnost koja se iskazuje indeksom opasnosti (D).

|  |  |  |  |  |  |
| --- | --- | --- | --- | --- | --- |
| Indeks     opasnosti (D) | D=5      granična     količina iz       Priloga 2 | D=4 | D=3 | D=2 | D=1 |
| Količina opasne      tvari iskazana u    postocima    prema D=5 | ł 100%     od D=5 | ł 10%  od D=5 | ł 1%  od D=5 | ł 0,1%   od D=5 | < 0,1%  od D=5 |

3. Nesreće koje može prouzročiti izvanredni događaj izazvan različitim
količinama opasne tvari, mogu se svrstati u sljedeće skupine:

|  |  |
| --- | --- |
| Težina nesreće | Indeks opasnosti      D |
| 1. beznačajna | D=1 |
| 2. značajna | D=2 |
| 3. ozbiljna | D=3 |
| 4. vrlo ozbiljna | D=4 |
| 5. katastrofalna | D=5 |

4. Pravne i fizičke osobe koje proizvode, skladište, prerađuju, prevoze,
skupljaju ili obavljaju druge radnje s opasnim tvarima iz Priloga 2. dužne
su izraditi Operativne planove intervencija u zaštiti okoliša ako je tijekom
proizvodnje, skladištenja, prerade, prijevoza, skupljanja ili obavljanja
drugih radnji s opasnim tvarima na određenoj lokaciji količina te opasne
tvari jednaka ili veća od 1% granične količine (D=3) za tu opasnu tvar.

5. Pravne i fizičke osobe koje proizvode, skladište, prerađuju, prevoze,
skupljaju ili obavljaju druge radnje s naftom i njezinim derivatima, dužne
su izraditi Operativne planove intervencija u zaštiti okoliša ako je tijekom
proizvodnje, skladištenja, prerade, prijevoza, skupljanja ili obavljanja
drugih radnji s naftom i njezinim derivatima moguće istjecanje tih tvari
u okoliš iz postrojenja, spremnika, prijevoznog sredstva ili odsjeka cjevovoda
između dva blok ventila, u količini većoj ili jednakoj 0,1% granične količine
(D=2) za tu opasnu tvar.

6. Okvirni sadržaj Operativnog plana intervencija u zaštiti okoliša
pravne i fizičke osobe iz prethodne točke, sadrži elemente navedene u Prilogu
3. U Operativnom planu intervencija u zaštiti okoliša mogu se koristiti
i dijelovi drugih planova pravne i fizičke osobe odgovarajućeg sadržaja.

7. Pravne i fizičke osobe koje obavezno izrađuju Operativne planove
intervencija u zaštiti okoliša dužne su pri izradi operativnih planova
intervencija u zaštiti okoliša uvažavati kriterije iz točaka 4. i 5. poglavlja
II. i Priloga 2. ovoga Plana, te ostale lokalne uvjete (naseljenost, vodozaštitno
područje, zaštićene dijelove prirode, gospodarsko, prometno, kulturno i
turističko značenje, zaštitne udaljenosti i dr.).

8. Pravne i fizičke osobe dužne su dostaviti operativne planove intervencija
u zaštiti okoliša, županijskim uredima nadležnim za zaštitu okoliša, u
roku godine dana od dana primjene ovoga Plana.

9. Program zaštite okoliša županija, Grada Zagreba, gradova i općina,
temelji se na operativnim planovima intervencija u zaštiti okoliša pravnih
i fizičkih osoba čija djelatnost predstavlja stvarnu ili potencijalnu opasnost
te može izazvati izvanredni događaj.

III. SUBJEKTI ZADUŽENI ZA PROVOĐENJE PLANA

Tijela nadležna za provođenje Plana

1. Tijela nadležna za provođenje Plana jesu:

- Državni eko-stožer za provedbu Plana;

- županijski eko-stožeri i Eko-stožer Grada Zagreba.

*Državni eko-stožer*

2. Članove Državnog eko-stožera imenuje Vlada Republike Hrvatske na
prijedlog nadležnih ministara i ravnatelja državnih upravnih organizacija.

U Državni eko-stožer imenuju se predstavnici:

- tijela državne uprave nadležnog za unutarnje poslove;

- tijela državne uprave nadležnog za obranu;

- tijela državne uprave nadležnog za vanjske poslove;

- tijela državne uprave nadležnog za financije;

- tijela državne uprave nadležnog za gospodarstvo;

- tijela državne uprave nadležnog za poljoprivredu i šumarstvo;

- tijela državne uprave nadležnog za pomorstvo, promet i veze;

- tijela državne uprave nadležnog za zdravstvo;

- tijela državne uprave nadležnog za zaštitu prirode i okoliša;

- tijela državne uprave nadležnog za vode;

- tijela državne uprave nadležnog za hidrometeorologiju;

- Hrvatskog zavoda za toksikologiju;

- Hrvatske vatrogasne zajednice;

Članovima Državnog eko-stožera imenuju se i zamjenici.

3. Voditelj Državnog eko-stožera je čelnik tijela državne uprave nadležnog
za zaštitu prirode i okoliša.

Voditelj Državnog eko-stožera ima dva zamjenika.

Zamjenici voditelja Državnog eko-stožera su predstavnici tijela državne
uprave nadležnog za unutarnje poslove i tijela državne uprave nadležnog
za zdravstvo.

4. Ovlasti i dužnosti Državnog eko-stožera u provođenju Plana jesu:

- odlučivanje o primjeni Plana kad izvanredni događaj zahvati područje
dviju ili više županija i prijeti mogućim prekograničnim učincima;

- procjena rizika i opasnosti, te procjena štete od nastalog izvanrednog
događaja;

- usklađivanje mjera u provođenju ovog Plana;

- procjena i osiguranje potrebnih sredstava u slučaju žurnih intervencija;

- podnošenje izvješća o provođenju i primjeni Plana;

- donošenje odluke o završetku intervencije;

- izvješćivanje javnosti;

- davanje prijedloga tijelu državne uprave nadležnom za zaštitu prirode
i okoliša za osiguranje potrebnih sredstava u državnom proračunu za redovno
provođenje Plana;

- putem tijela državne uprave nadležnog za vanjske poslove ili Vlade
Republike Hrvatske, odnosno tijela određenog sukladno s međunarodnim ugovorima
koji obvezuju Republiku Hrvatsku, šalje i prima informacije, te upućuje
zahtjev za međunarodnu pomoć u slučaju nesreće sa prekograničnim učincima;

- poduzimanje drugih mjera utvrđenih ovim Planom.

5. Tehničke i administrativne poslove za potrebe Državnog eko-stožera
u svezi s pripremom i provođenjem Plana obavlja tijelo državne uprave nadležno
za zaštitu prirode i okoliša.

*Županijski eko-stožer i eko-stožer Grada Zagreba*

6. Članove Županijskog eko-stožera imenuje županijska skupština, a članove
Eko-stožera Grada Zagreba, Skupština Grada Zagreba.

7. Za članove Županijskog eko-stožera imenuju se predstavnici županijske
skupštine i županijskog poglavarstva, predstavnici županijskih ureda i
policijske uprave, te predstavnici jedinica lokalne samouprave (gradova
i općina).

8. Za članove Eko-stožera Grada Zagreba imenuju se predstavnici Skupštine
Grada Zagreba i Gradskog poglavarstva, predstavnici gradskih ureda i policijske
uprave Grada Zagreba.

9. Članovima Županijskog eko-stožera imenuju se zamjenici.

10. Voditelj Županijskog eko-stožera je župan po položaju.

Voditelj Županijskog eko-stožera ima tri zamjenika.

Zamjenici voditelja Županijskog eko-stožera su predstavnik županijskog
ureda nadležnog za poslove zdravstva, predstavnik županijskog ureda nadležnog
za poslove zaštite prirode i okoliša i predstavnik policijske uprave.

11. Do donošenja Županijskog plana intervencija u zaštiti okoliša na odgovarajući način
primjenjivat će se ovaj Plan.

12. Ovlasti i dužnosti Županijskog eko-stožera jesu:

- donošenje odluka o primjeni Plana za područje županije, kada interventne
jedinice ne mogu prema postojećim operativnim planovima zaštite okoliša
riješiti nastali izvanredni događaj;

- procjena rizika i opasnosti i procjena štete od nastalog izvanrednog
događaja;

- usklađivanje mjera u provođenju Plana;

- izvješćivanje javnosti;

- donošenje odluke o završetku intervencije;

- davanje prijedloga županijskom poglavarstvu za osiguranje financijskih
sredstava u županijskom proračunu, za redovito provođenje Plana za područje
županije;

- poduzimanje drugih mjera utvrđenih Planom.

13. Uvjete za rad odnosno tehničke i administrativne poslove za potrebe
Županijskog eko-stožera osigurava županijsko poglavarstvo.

14. Odredbe točke 9. do 13. na odgovarajući način odnose se i na Eko-stožer
Grada Zagreba.

Subjekti koji sudjeluju u provođenju Plana

*Komunikacijske jedinice*

15. Poslove operativnog dežurstva, prijema i prijenosa informacija,
pozivanje osoba, obavješćivanje i uzbunjivanje za potrebe Državnog eko-stožera,
obavlja Centar za obavješćivanje Republike Hrvatske i operativno dežurstvo
tijela državne uprave nadležno za unutarnje poslove.

16. Poslove operativnog dežurstva, prijema i prijenosa informacija,
pozivanje osoba te uzbunjivanja za potrebe Županijskog eko-stožera obavljaju
županijski centri za obavješćivanje i operativno dežurstvo u nadležnoj
policijskoj upravi.

*Interventne jedinice*

17. Interventne jedinice jesu vatrogasne postrojbe tijela državne uprave
nadležnog za unutarnje poslove, profesionalne vatrogasne postrojbe u gospodarstvu,
te ostale vatrogasne postrojbe, u skladu s planovima zaštite od požara,
postrojbe atomsko-
-biološko-kemijske obrane (u daljnjem tekstu ABKO) Oružanih snaga Republike
Hrvatske, postrojbe civilne zaštite (opće i specijalističke namjene), hitna
medicinska pomoć i specijalizirane jedinice ovlaštenih pravnih i fizičkih
osoba.

18. Specijalizirane jedinice ovlaštenih pravnih osoba za potrebe ovog
Plana su specijalizirane jedinice iz Priloga 4, koje obavljaju djelatnost
postupanja s opasnim otpadom, na temelju Rješenja o ispunjavanju uvjeta
za obavljanje djelatnosti postupanja s opasnim otpadom koja je izdala Državna
uprava za zaštitu prirode i okoliša.

19. Specijalizirane jedinice iz Priloga 4. provode sanaciju posljedica
izvanrednog događaja što razumijeva uklanjanje opasnosti koja može nastati
iz određene količine opasne tvari.

20. Kao interventne jedinice mogu se uključiti pravne i fizičke osobe
koje obavljaju komunalne djelatnosti.

*Ekspertna jedinica*

21. Pravne i fizičke osobe čija je stručna pomoć nužna za prepoznavanje
opasnih tvari i prosudbu posljedica u slučaju izvanrednog događaja, ulaze
u sastav ekspertne jedinice.

22. Ekspertna jedinica daje stručnu prosudbu mogućih posljedica izvanrednog
događaja, te prijedlog mjera zaštite, spašavanja i tehničke intervencije.

23. U sastav ekspertne jedinice za provedbu Plana na državnoj i županijskoj
razini, te za Grad Zagreb, ulaze:

- Operativno-informativni centar INE;

- Hrvatski zavod za toksikologiju;

- tijelo državne uprave nadležno za hidrometeorologiju;

- Hrvatske vode;

- Agencija za posebni otpad;

- tijelo državne uprave nadležno za zaštitu prirode i okoliša.

24. Operativno dežurstvo ekspertne jedinice nalazi se u Operativno-informativnom
centru INE.

*Prijevoz i logistika*

25. Za potrebe izviđanja i brzog prijevoza osoba koje sudjeluju u provedbi
Plana i potrebne opreme, na mjesto izvanrednog događaja, koriste se helikopteri
Oružanih snaga Republike Hrvatske i tijela državne uprave nadležnog za
unutarnje poslove, a na zahtjev Državnog eko-stožera ili ovlaštenih osoba
iz tijela državne uprave nadležnog za obranu, odnosno tijela državne uprave
nadležnog za unutarnje poslove sukladno propisima iz nadležnosti ovih tijela.

26. Za prijevoz se mogu koristiti zrakoplovi aero-klubova, privatni
zrakoplovi i druga sredstva prijevoza specijaliziranih pravnih i fizičkih
osoba.

IV. POSTUPAK I MJERE ZA UBLAŽAVANJE I UKLANJANJE NEPOSREDNIH
POSLJEDICA IZAZVANIH IZVANREDNIM DOGAĐAJEM

*Postupak provođenja Plana*

1. Tko prouzroči, odnosno primijeti onečišćavanje okoliša ili događaj
koji može prouzročiti onečišćavanje okoliša, dužan je odmah obavijestiti
Županijski centar za obavješćivanje (985) ili operativno dežurstvo u nadležnoj
policijskoj upravi (92).

2. Obavijest o izvanrednom događaju iz prethodne točke po mogućnosti
sadrži sljedeće podatke:

- ime/naziv fizičke ili pravne osobe koja je dostavila obavijest;

- datum i vrijeme kada je primijećeno onečišćavanje ili događaj koji
može dovesti do onečišćavanja;

- područje onečišćavanja ili događaja koji može prouzročiti onečišćavanje;

- jačinu i opseg onečišćavanja;

- opis onečišćavanja;

- podatke o izvoru ili mogućem izvoru onečišćavanja.

3. Komunikacijska jedinica iz Poglavlja III. točaka 15. i 16. ovog Plana,
obavijest prosljeđuje nadležnoj policijskoj postaji koja obavlja prvu provjeru
obavijesti očevidom na mjestu izvanrednog događaja. Ukoliko se utvrdi točnost
obavijesti, policijska postaja podatke prenosi operativnom dežurstvu policijske
uprave, koji izvješćuje Županijski centar za obavješćivanje.

4. Županijski centar za obavješćivanje o nastalom izvanrednom događaju
izvještava interventne jedinice, ekspertnu jedinicu i Županijski eko-stožer
(voditelja stožera ili njegove zamjenike).

5. Do dolaska interventnih jedinica policijska ophodnja osigurava mjesto
izvanrednog događaja. Po potrebi, prekida se promet, ukoliko prijeti neposredna
opasnost od požara, eksplozije i drugih poljedica većeg opsega.

6. Voditelj vatrogasne postrojbe tijela državne uprave nadležnog za
unutarnje poslove zapovijeda akcijom intervencije i aktivira sve potrebne
elemente predviđene ovim Planom.

Ako na mjesto izvanrednog događaja prva izađe druga vatrogasna postrojba
voditelj te vatrogasne postrojbe zapovijeda akcijom intervencije do dolaska
vatrogasne postrojbe tijela državne uprave nadležnog za unutarnje poslove.

7. Županijski eko-stožer u tijeku intervencije po potrebi zatražit će
dodatne interventne jedinice i dodatno mišljenje ekspertne jedinice o potrebnim
mjerama za ublažavanje i uklanjanje nepoželjnih posljedica.

8. O činjenici da je aktiviran Plan za određeno županijsko područje,
obavještava se komunikacijska jedinica na državnoj razini.

9. Ako je izvanredni događaj zahvatio, odnosno ugrozio područje, dviju
ili više županija ili ako prijeti prekogranično onečišćavanje županijski
centar za obavješćivanje obavještava Državni eko-stožer, putem komunikacijske
jedinice na državnoj razini.

10. U slučaju iz prethodne točke Državni eko-stožer preuzima daljnje
usklađivanje mjera na provedbi Plana i ostalih aktivnosti predviđenih Planom.

11. U slučaju da izvanredni događaj na području jedne županije poprima
karakteristiku elementarne nepogode, Županijski eko-stožer može županu
predložiti da proglasi elementarnu nepogodu.

12. U slučaju kada izvanredni događaj obuhvati dvije ili više županija,
a poprimi karakteristike elementarne nepogode, Državni eko-stožer može
predložiti Vladi Republike Hrvatske proglašavanje elementarne nepogode
za područje dviju ili više županija, odnosno za teritorij Republike Hrvatske.

*Prioriteti tijekom intervencije*

13. U tijeku intervencije prednost treba dati zaštiti i spašavanju ljudi.
Za objekte komunalne infrastrukture, spomenike kulture, zaštićene dijelove
prirode, životinje i gospodarske objekte, prioritet će se odrediti Županijskim
planom intervencija u zaštiti okoliša.

V. PLANOVI INTERVENCIJA U ZAŠTITI OKOLIŠA ŽUPANIJA, GRADOVA
I OPĆINA

1. Sukladno s regionalnim i lokalnim posebnostima i obilježjima, te
stvarnim i potencijalnim rizicima i opasnostima (Poglavlje II. ovog Plana)
županije, Grad Zagreb, gradovi i općine dužni su izraditi planove intervencija
u zaštiti okoliša, u skladu s APELL procesom.

2. Planovi intervencija u zaštiti okoliša sastavni su dio programa zaštite
okoliša županije, Grada Zagreba, gradova i općina.

3. Plan intervencije u zaštiti okoliša iz prethodne točke, može se donijeti
i provoditi samostalno ako Program zaštite okoliša nije donesen.

4. Prijedlog Plana intervencije u zaštiti okoliša gradovi i općine dostavljaju
nadležnoj županiji na mišljenje, a županije i Grad Zagreb tijelu državne
uprave nadležnom za zaštitu prirode i okoliša.

5. Planove intervencija u zaštiti okoliša u slučaju iz točke 3. za županiju,
grad i općinu donosi predstavničko tijelo županije, grada i općine, na
prijedlog stručnih povjerenstava iz točke 7.

6. Nadzor provedbe Plana intervencije u zaštiti okoliša provodi inspekcija
zaštite okoliša.

7. Stručno povjerenstvo za izradu plana intervencija u zaštiti okoliša
koji se osniva u skladu s APELL procesom (u daljnjem tekstu: Stručno povjerenstvo)
osniva županijska skupština, Skupština Grada Zagreba, odnosno općinsko
i gradsko vijeće.

8. Za članove Stručnog povjerenstva, u pravilu se imenuju predstavnici:

- županijskog poglavarstva;

- poglavarstva Grada Zagreba;

- općinskog i gradskog poglavarstva;

- upravnih tijela gradova i općina;

- pravnih osoba koje obavljaju dijelatnost kao javnu službu;

- pravnih osoba koje obavljaju gospodarsku djelatnost;

- udruga čija je djelatnost promicanja zaštite okoliša, a koje djeluju
na području županije.

9. Za voditelja i zamjenika voditelja Stručnog povjerenstva imenuju
se predstavnici županijskog poglavarstva, Poglavarstva Grada Zagreba, općinskog,
odnosno gradskog poglavarstva, ili pravnih osoba koje obavljaju gospodarsku
djelatnost po kriteriju većeg poznavanja problema.

10. Uvjete za rad Stručnog povjerenstva za izradu Plana intervencije
u zaštiti okoliša osigurava županijsko poglavarstvo, Poglavarstvo Grada
Zagreba, općinsko, odnosno gradsko poglavarstvo.

11. Zadaci Povjerenstva jesu:

- identifikacija resursa, zadaća i sudionika u procesu izrade Plana
intervencije u zaštiti okoliša;

- identifikacija rizika i opasnosti;

- analiza postojećih Planova svih sudionika i usklađenosti tih Planova;

- identifikacija zadaća nepokrivenih postojećim Planovima;

- identifikacija lokalnih resursa za pokrivanje nepokrivenih zadaća;

- prilagođavanje postojećih Planova i izrada harmoniziranog i integriranog
Plana;

- donošenje Plana invervencije u zaštiti okoliša od strane nadležnog
tijela županije, Grada Zagreba, gradova i općina;

- upoznavanje svih sudionika sa integriranim Planom intervencije u zaštiti
okoliša;

- uspostava procedure za periodičko testiranje, analizu i reviziju plana;

- upoznavanje stanovništva s Planom intervencija u zaštiti okoliša.

12. Za primjenu APELL procesa u Republici Hrvatskoj tijelo državne uprave
nadležno za zaštitu prirode i okoliša dužno je u roku od 6 (šest) mjeseci
od dana primjene ovog Plana na hrvatski jezik prevesti i dostaviti jedinicama
lokalne uprave i samouprave temeljne priručnike:

- APELL, Awareness and Preparedness for Emergencies at Local Level -
A Process for Responding to Technological Accidents", (UNEP/IEO, Paris,
1988.),

- "Hazard Identification and Evaluation in a Local Community", (UNEP/IE,
Paris 1992.),

- Manual for the Classification and Prioritization of Risks Due to Major
Accidents in Process and Related Industries", (UNEP, WHO, IAEA, UNIDO,
Vienna, 1993.).

13. Tijelo državne uprave nadležno za zaštitu prirode i okoliša sa predstavnicima
UNEP/IEO, dogovorit će održavanje inicijalnog seminara za predstavnike
stručnih povjerenstava županija i Grada Zagreba.

14. Rok za izradu nacrta Plana intervencije u zaštiti okoliša je godinu
dana od dostave prijevoda temeljnih priručnika APELL procesa.

15. Rok za usklađivanje svih elemenata, provođenje nužnih vježbi Plana
i upoznavanje javnosti sa Planom je dvije godine od početka APELL procesa.

16. Tijelo državne uprave nadležno za zaštitu prirode i okoliša stvorit
će uvjete za odvijanje APELL procesa, pratiti i poticati odvijanje APELL
procesa, nadzirati provođenje APELL procesa, te će u okviru cjelovitoga
godišnjeg izvješća o provođenju Plana, izvješćivati Vladu Republike Hrvatske
i o provođenju APELL procesa.

VI. OSPOSOBLJAVANJE I VJEŽBA

1. Sve osobe koje prema ovom Planu sudjeluju u intervenciji kod izvanrednog
događanja moraju biti stručno osposobljene, izvježbane i opremljene za
poslove provedbe Plana, bilo kroz obavljanje redovnih poslova i zadataka
ili putem posebnih tečajeva i vježbi.

2. Za osobe koje u okviru svojih redovnih poslova i zadataka obavljaju
iste poslove kao i u ovom Planu, dodatno osposobljavanje nije potrebno.

3. Osposobljavanje se obavlja na tečajevima o čijem provođenju odluku
donosi Državni eko-stožer, Županijski eko-stožer odnosno Eko-stožer Grada
Zagreba.

4. Državni eko-stožer, Županijski eko-stožer i Eko-stožer Grada Zagreba,
mogu organizirati vježbe provjere, spremnosti, uspostavljanja veza, obavješćivanja
te ostalo djelovanje prema ovom Planu.

VII. FINANCIRANJE PLANA

1. Financijska sredstva potrebna za provedbu ovoga Plana osiguravaju
se u državnom proračunu, županijskom proračunu, proračunu Grada Zagreba
i proračunima jedinica lokalne samouprave, te iz drugih izvora u skladu
sa zakonom.

2. Pravna i fizička osoba koja prouzroči izvanredni događaj odgovara
za nastanak štete u skladu sa zakonom i dužna je podmiriti sve troškove
za poduzimanje mjera intervencije i sanacije, te troškove pravične naknade
štete u skladu sa zakonom.

3. Do podmirivanja troškova iz prethodne točke ili ako je počinitelj
nepoznat, radi žurnog djelovanja intervencija će se financirati prvenstveno
iz državnog proračuna, odnosno županijskog proračuna ili proračuna Grada
Zagreba.

4. Interventne jedinice i Ekspertna jedinica obvezne su sudjelovati
u intervenciji na teret vlastitih sredstava, uz naknadno podmirenje troškova
iz proračuna ili na teret počinitelja.

VIII. IZVJEŠĆIVANJE

1. Državni eko-stožer, Županijski eko-stožer, odnosno Eko-
-stožer Grada Zagreba dužni su izvješćivati javnost o nastanku izvanrednog
događaja i poduzetim mjerama.

2. Izvješćivanje javnosti mogu obavljati i osobe ovlaštene od Državnog
eko-stožera, Županijskog eko-stožera odnosno Eko-
-stožera Grada Zagreba za odnose s javnošću.

3. U svrhu izrade odgovarajućeg očevidnika i dokumentiranja svih aktivnosti
kod intervencije, po mogućnosti treba osigurati snimanje fotografskom i
video tehnikom.

4. Jedan član eko-stožera kojeg odredi voditelj eko-stožera mora osigurati
vođenje očevidnika intervencije.

5. Predložak očevidnika intervencije sadržan je u Prilogu 5. U očevidnik
se trebaju unijeti sve odluke i podaci bitni u provođenju intervencije
i priložiti dokumenti vezani za intervenciju. Očevidnik se čuva u sjedištu
eko-stožera najmanje pet godina.

6. Državni eko-stožer, Županijski eko-stožer odnosno Eko-
-stožer Grada Zagreba dužni su u roku trideset dana od završetka intervencije
dostaviti izvješće Tijelu državne uprave nadležnom za zaštitu prirode i
okoliša. Elementi izvješća sadržani su u Prilogu 6.

7. Tijelo državne uprave nadležno za zaštitu prirode i okoliša dužno
je Vladi Republike Hrvatske do kraja ožujka tekuće godine, za prethodnu
godinu, podnijeti cjelovito izvješće o intervencijama i provođenju ovog
Plana.

8. Županijsko poglavarstvo dužno je do kraja siječnja tekuće godine,
za prethodnu godinu, dostaviti Županijskoj skupštini i tijelu državne uprave
nadležnom za zaštitu prirode i okoliša cjelovito izvješće o intervencijama
i provođenju Plana intervencije u zaštiti okoliša na području županije.

9. Državni eko-stožer i tijelo državne uprave nadležno za zaštitu prirode
i okoliša, po potrebi Vladi Republike Hrvatske predlažu promjenu Plana.

IX. PRIJELAZNE I ZAVRŠNE ODREDBE

1. Vlada Republike Hrvatske imenovat će članove Državnog eko-stožera
u roku devedeset dana od dana primjene ovog Plana.

2. Državni eko-stožer će u roku od mjesec dana od imenovanja održati
prvu sjednicu na kojoj će odrediti smjernice za provođenje ovog Plana.

3. Županijske skupštine i Skupština Grada Zagreba imenovat će članove
Županijskog eko-stožera odnosno Eko-stožera Grada Zagreba, u roku devedeset
dana od dana primjene ovog Plana.

4. Prilozi od 1. do 6. tiskani su uz ovaj Plan i čine njegov sastavni
dio.

5. Ovaj Plan stupa na snagu osmoga dana od dana objave u "Narodnim novinama",
a primjenjuje se od 1. siječnja 2000. godine.

Klasa: 351-02/99-01/04
Urbroj: 5030104-99-1
Zagreb, 29. srpnja 1999.

Potpredsjednica
**dr. Ljerka Mintas Hodak,** v. r.

PRILOG 1.

SUBJEKTI ZADUŽENI ZA PROVOĐENJE PLANA

|  |  |  |
| --- | --- | --- |
| **Naziv tijela** | **Sjedište i osobe za kontakt** | **Napomena** |
| ``` 1. Državni eko-stožer za                Zagreb,
    provođenje Plana                     Ulica grada Vukovara 78
                                         Voditelj Državnog eko-stožera                   Voditelj Državnog eko-stožera ili jedan
                                         - čelnik tijela državne uprave                  od njegovih zamjenika mora uvijek biti
                                         nadležnog za zaštitu prirode i okoliša          dostupan komunikacijskoj jedinici te
                                                                                         nositi prijamnik jednosmjernog poziva
                                                                                         ("pager")
                                         Zamjenici voditelja:
                                         - predstavnik tijela državne
                                         uprave nadležnog za unutarnje
                                         poslove
                                         - predstavnik tijela državne
                                         uprave nadležnog za zdravstvo
 ``` | | |
| ``` 2. Županijski eko-stožer i              u sjedištu županije ili Grada Zagreba
    Eko-stožer Grada Zagreba
                                                                                         Voditelj Županijskog eko-stožera i
                                         Voditelj Županijskog eko-stožera                Eko-stožera Grada Zagreba ili jedan od
                                         Zamjenici voditelja:                            njegovih zamjenika mora uvijek biti
                                         - predstavnik županijskog ureda                 dostupan komunikacijskoj jedinici te no-
                                         nadležnog za poslove zdravstva,                 siti prijamnik jednosmjernog poziva
                                         - predstavnik policijske uprave                 ("pager")
                                         - predstavnik županijskog
                                           ureda nadležnog za poslove
                                         zaštite prirode i okoliša

 ``` | | |
| ``` 3.  Komunikacijske jedinice
     a) Centar za obavješćivanje         Zagreb, Opatička 1                              tel. 985
        Republike Hrvatske
     b) Županijski centar za             u sjedištu županije                             Komunikacijske jedinice iz točaka
        obavješćivanje                                                                   a), b) c) i d) dužne su voditi evidenciju
                                                                                         (ime, prezime, položaj i tel.) o
                                                                                         voditeljima stožera, zamjenicima, te
                                                                                         osoba u interventnim i ekspertnoj
                                                                                         jedinici, zaduženima za provedbu Plana
                                                                                         tel. 92
     c) Operativno dežurstvo             Zagreb, Savska cesta 39
        tijela državne uprave
        nadležnog za unutarnje poslove
     d) Operativno dežurstvo u           u sjedištu policijske uprave                    tel. 92
        policijskoj upravi

 ``` | | |
| ``` 4.  Interventne jedinice
      a) Vatrogasne postrojbe                                                            tel. 93
         tijela državne uprave
         nadležnog za unutarnje poslove
      b) Postrojbe civilne zaštite                                                       tel. 92
      c) Postrojbe ABKO Oružanih snaga
         Republike Hrvatske                                                              tel. 985

      d) Hitna medicinska pomoć                                                          tel. 94
                                                                                         Interventne jedinice iz točaka a), b) i c)
                                                                                         podatke o osobi zaduženoj za provedbu
                                                                                         Plana dužne su dostaviti Centru za
                                                                                         obavješćivanje Republike Hrvatske.
                                                                                         Osobe zadužene za provedbu Plana u
                                                                                         Interventnoj jedinici iz točaka b) i c)
                                                                                         moraju nositi prijamnike jednosmjernog
                                                                                         poziva ("pagere")

 ``` | | |
| ``` 5.    Ekspertna jedinica
                                         Operativno-informativni centar                  tel. 01/6451-075
       a) Operativno-informativni centar INE, Zagreb, Avenija V. Holjevca 10             Osobe zadužene za provedbu Plana
          INE                                                                            trebaju nositi prijamnike jednosmjernog
       b) Hrvatski zavod za toksikologiju                                                poziva ("pagere")
                                         Voditelj Centra
       c) Tijelo državne uprave
          nadležno za hidrometeorologiju
       d) Hrvatske vode
       e) Agencija za posebni otpad
       f) Tijelo državne uprave
          nadležno za zaštitu okoliša

 ``` | | |
| ``` 6.    Prijevoz i logistika
       a) helikopteri Oružanih
          snaga Republike Hrvatske                                                       tel. 985
          i tijela državne uprave                                                        tel. 92
          nadležnog za unutarnje poslove


 ``` | | |

```
PRILOG 2.

                                GRANIČNE KOLIČINE OPASNIH TVARI ZA POTREBE PLANA
                                (96/82/EC, Dodatak I., dio I. i II., kolona 2., članci 6. i 7.)

____________________________________________________________________________________________________________________
Opasna tvar                                            Granična količina (u tonama) i moguće posljedice_____________
(96/82/EC)                              ł 100% D=5      ł 10% D=4       ł 1% D=3        ł 0,1% D=2      <0,1% D=1
____________________________________________________________________________________________________________________

					Kastatrofalne	 Vrlo ozbiljne 	Ozbiljne 	Značajne 	Beznačajne
____________________________________________________________________________________________________________________
Amonijev nitrat (eksploziv)		350		35		3,5		0,35		0,035
Amonijev nitrat (gnojivo)		1250		125		12,5		1,25		0,125
Arsen pentoksid (kiseline i soli)	1		0,1		0,01		0,001		0,0001
Arsen trioksid (kiseline i soli)	0,1		0,01		0,001		0,0001		0,00001
Brom					20		2		0,2		0,02		0,002
Klor					10		1		0,1		0,01		0,001
Spojevi nikla				1		0,1		0,01		0,001		0,0001
Etilenimin				10		1		0,1		0,01		0,001
Fluor					10		1		0,1		0,01		0,001
Formaldehid (konc.90%)			5		0,5		0,05		0,005		0,0005
Vodik					5		0,5		0,05		0,005		0,0005
Klorovodik (ukapljeni plin)		25		2,5		0,25		0,025		0,0025
Olovni alkili				5		0,5		0,05		0,005		0,0005
Ukapljeni jako zapaljivi plinovi	50		5		0,5		0,05		0,005
(uključivo UNP i prirodni plin)
Acetilen				5		0,5		0,05		0,005		0,0005
Etilen oksid				5		0,5		0,05		0,005		0,0005
Propilen oksid				5		0,5		0,05		0,005		0,0005
Metanol					500		50		5		0,5		0,05
2-Kloranilin				0,01		0,001		0,0001		0,00001		0,000001
Metilizocijanat				0,15		0,015		0,0015		0,00015		0,000015
Kisik					200		20		2		0,2		0,02
Toluen diizocijanat			10		1		0,1		0,01		0,001
Fozgen					0,3		0,03		0,003		0,0003		0,00003
Arsin					0,2		0,02		0,002		0,0002		0,00002
Fosfin					0,2		0,02		0,002		0,0002		0,00002
Sumpordiklorid				1		0,1		0,01		0,001		0,0001
Sumpor trioksid				15		1,5		0,15		0,015		0,0015
TCDD (i ekvivalenti)			0,001		0,0001		0,00001		0,000001	0,0000001
Kancerogene tvari			0,001		0,0001		0,00001		0,000001	0,0000001
Benzin i druga goriva			5000		500		50		5		0,5
Vrlo toksične tvari (T+)		5		0,5		0,05		0,005		0,0005
Toksične tvari (T)			50		5		0,5		0,05		0,005
Oksidansi (Ox)				50		5		0,5		0,05		0,005
Eksplozivi (Ex) i pirotehničke tvari	50		5		0,5		0,05		0,005
Eksplozivi (Ex) s ekstremnim rizicima	10		1		0,1		0,01		0,001
Zapaljive tvari (R10)			5000		500		50		5		0,5
Visoko zapaljive tvari (R17)		50		5		0,5		0,05		0,005
Lako zapaljive tvari (R11)		5000		500		50		5		0,5
Vrlo lako zapaljive tvari (R12)		10		1		0,1		0,01		0,001
Tvari opasne za okoliš (R50)		200		20		2		0,2		0,02
Tvari opasne za okoliš (R51, R53)	500		50		5		0,5		0,05
Tvari skupine R14 (R14/15)		100		10		1		0,1		0,01
Tvari skupine R29			50		5		0,5		0,05		0,005
____________________________________________________________________________________________________________________
```

PRILOG 3.

OKVIRNI SADRŽAJ OPERATIVNOG PLANA INTERVENCIJE U ZAŠTITI OKOLIŠA
PRAVNIH I FIZIČKIH OSOBA ČIJA DJELATNOST PREDSTAVLJA STVARNU I/ILI POTENCIJALNU
OPASNOST KOJA MOŽE IZAZVATI IZVANREDNI DOGAĐAJ

1. Popis opasnih tvari, maksimalna očekivana količina opasnih tvari,
opis lokacije i okruženja, popis mogućih izvora opasnosti, procjena mogućih
uzroka i opasnosti od izvanrednog događaja.

2. Preventivne mjere za sprečavanje izvanrednog događaja uključujući
obavezno izvješćivanje (brojevi, adrese, prioriteti).

3. Procjena posljedica od izvanrednog događaja, uključivši i analizu
najgoreg mogućeg slučaja (tzv. "Worst-case", EPA 40 CFR 68) i proračun
zona ugroženosti.

4. Ustroj i provedba mjera u slučaju od izvanrednog događaja.

5. Odgovorne osobe i potrebni stručni djelatnici u provedbi mjera.

6. Sudjelovanje drugih fizičkih i pravnih osoba na osnovi ugovora u
provedbi intervencija (prema potrebi).

7. Način zbrinjavanja prosutih opasnih tvari i sanacija okoliša.

8. Program osposobljavanja za primjenu Operativnog plana intervencija
u zaštiti okoliša.

9. Program održavanja vježbi (jedanput godišnje).

10. Informiranje javnosti o slučajevima onečišćenja okoliša kod kojih
posljedice izlaze izvan prostora fizičke ili pravne osobe.

11. Prilozi - odluke o usvajanju i reviziji, sheme, tabele, proračuni,
adresari, popisi, procedure, veza sa drugim planovima i sl.

PRILOG 4.

POPIS OVLAŠTENIH PRAVNIH OSOBA ZA POSTUPANJE S OPASNIM OTPADOM

```
____________________________________________________________________________________________________________

Županija                sakupljanje                     obrađivanje             skladištenje
____________________________________________________________________________________________________________

Zagrebačka              Termoclean Zg                   Puto                    Zagrebpetrol
                        Zagreb, Turinina 2              Zagreb, Jakuševec bb    Zagreb, Črnomerec 38
                        Zagrebpetrol                    INA rafinerija, maziva  INA rafinerija, maziva
                        Zagreb, Črnomerec 38            Zagreb, Radnička 175    Zagreb, Radnička 175
                        Kaptol Cargo                    Crosco                  KAP
                        Zagreb, Brdovec 7               Zagreb, Vukovarska 18   Zagreb, A. Prosenika 9
                        Val-Int                                                 Val-Int
                        Sv. Nedjelja-Samobor                                    Sv. Nedjelja-Samobor
                        Crosco                                                  Crosco
                        Zagreb, Vukovarska 18                                   Zagreb, Vukovarska 18
                        Ecoina
                        Zagreb, Savska c. 88
                        AEKS d.o.o.
                        Ivanić Grad, Omladinska
____________________________________________________________________________________________________________
Primorsko-goranska       Ind-eko                        Rijekatank              Rijekatank
                        Rijeka, A. Starčevića 2          Rijeka, Kružna 10      Rijeka, Kružna 10
                        Rijekatank                                              Rex
                        Rijeka, Kružna 10                                       Poreč, Brionska 11
                        REX
                        Poreč, Brionska 10
                        Mareco
                        Rijeka, Riječki lukobran 4
____________________________________________________________________________________________________________
Splitsko-dalmatinska    Cian                                                    Cian
                        Split, Varaždinska 51                                   Split, Varaždinska 51
                        Adriatic-Blizna                                         Adriatic-Blizna
                        Trogir, A. Starčevića 16                                Trogir, A. Starčevića 16
____________________________________________________________________________________________________________
Sisačko-moslavačka      Oxicolor                        Herbos                  Herbos
                        Sisak, R. Boškovića 2           Sisak, N. Tesle 17      Sisak, N. Tesle 17
                        M & C Budaševo,
                        Sisak, S. Markovića 20
____________________________________________________________________________________________________________
Požeško-slavonska       Našicecement                    Našicecement            Našicecement
                        Našice, Tajnovac 1              Našice, Tajnovac 1      Našice, Tajnovac 1
____________________________________________________________________________________________________________
Varaždinska             Patting                                                 Patting
                        Varaždin, A. Cesarca 16                                 Varaždin, A. Cesarca 16
                        Univerzal                                               Univerzal
                        Varaždin, Gospodarska                                   Varaždin, Gospodarska
____________________________________________________________________________________________________________
Osječko-baranjska       Adria-Panos
                        Višnjevac, P. Zoranića 1
____________________________________________________________________________________________________________
Bjelovarsko-bilogorska Nacional                                                 Nacional
                        Bjelovar, Lj. Gaja 10                                   Bjelovar, Lj. Gaja 10
____________________________________________________________________________________________________________
Šibensko-kninska                                        TLM-Lozovac             TLM-Lozovac
                                                        Šibenik, N. preporoda 12 Šibenik, N. preporoda 12
____________________________________________________________________________________________________________

```

Ovaj popis nije konačan.

Tijelo državne uprave nadležno za zaštitu prirode i okoliša dostavljat
će svaka tri mjeseca komunikacijskim jedinicama ažurirani popis ovlaštenih
pravnih osoba za postupanje s opasnim otpadom.

PRILOG 5.

PREDLOŽAK ZA VOĐENJE OČEVIDNIKA INTERVENCIJA U ZAŠTITI OKOLIŠA

**Vrijeme događaja                                       Trajanje događaja**

(dan, mjesec, godina i sat)                             (dani, sati, minute)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Lokacija ispuštanja:                                 Trajanje sanacije:**

                                                                  (mjeseci,
dani, sati)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Vrsta i količina (kg) opasne                    Oznake opasne tvari:**

**tvari ispuštene u:**UN, CAS,
KEMLER broj
- zrak
- tlo

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Tip opasne tvari:**

- vrlo toksična                                         - vrlo zapaljiva

- toksična                                                - vrlo zapaljiva
tekućina
- oksidirajuća                                          - izuzetno zapaljiva

- eksplozivna                                           - vrlo opasna po
okoliš
- vrlo eksplozivna                                    - opasna po okoliš

- zapaljiva                                               - drugo

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Interventne i sigurnosne mjere:**

*Angažirane specijalne interventne jedinice:*- javne
- ugovorne
*U intervenciji angažirani:*- vatrogasci
- policija
- medicinsko osoblje
- savjetnici, specijalisti
- drugo

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**U intervenciji korištena oprema:**
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Način sanacije:**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Posljedice:**

Područje onečišćenog tla ili vode na kojem je potrebna intervencija
(ha ili m˛):
Broj ljudi iseljenih iz svojih kuća na više od dva sata ili onih
koji su ostali bez pitke vode ili el. energije više od 24 sata:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ostale posljedice (broj mrtvih, ranjenih, otrovanih, uništena flora,
fauna, utjecaj na
biološku raznolikost i slično):

**Uzrok otpuštanja opasnih tvari u okoliš:**
- ljudski faktor
- mehaničko oštećenje
- poremećaj tehnološkog procesa
- nesreća prilikom prijevoza
- poremećaj procesa pročišćavanja
- elementarna nepogoda
- ostalo

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Troškovi zbog onečišćenja okoliša:**

- u intervenciji utrošena sredstva
- naknada za obeštećenje
- troškovi saniranja okoliša
- iznos novčane kazne
- ostalo

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

PRILOG 6.

PREDLOŽAK ZA IZVJEŠĆE O INTERVENCIJI

**Županija:**

Nositelj izrade izvješća:
Adresa:
Tel./fax:

**1. Opći podaci**
- datum i vrijeme nesreće
- mjesto
- adresa
- vrsta aktivnosti

**2. Vrsta nesreće**
- eksplozija
- ispuštanje opasnih tvari
- emitirane opasne tvari (vrsta i količina):
- požar

**3. Poduzete interventne mjere**

**4. Uzroci nesreće**
- poznati (specificirajte)
- nepoznati
- informacija će biti dostavljena nakon završetka ispitivanja uzroka nesreće

**5. Posljedice nesreće**

**a) Unutar prostora pravne ili fizičke osobe**

– žrtve                                                      \_\_\_\_\_\_\_\_\_\_\_\_\_
poginulih
                                                                \_\_\_\_\_\_\_\_\_\_\_\_\_
ranjenih
                                                               \_\_\_\_\_\_\_\_\_\_\_\_\_
otrovanih

- posljedice po okoliš                              kratkoročne
                                                              dugoročne

- broj osoba izloženih posljedicama
   nesreće                                                \_\_\_\_\_\_\_\_\_\_\_\_\_
- broj evakuiranih osoba                         \_\_\_\_\_\_\_\_\_\_\_\_\_
- materijalna šteta                                   \_\_\_\_\_\_\_\_\_\_\_\_\_
- opasnost je još prisutna                        \_\_\_\_\_\_\_\_\_\_\_\_\_
- opasnost više nije prisutna                    \_\_\_\_\_\_\_\_\_\_\_\_\_

**b) Izvan prostora pravne ili fizičke osobe**

- žrtve                                                   \_\_\_\_\_\_\_\_\_\_\_\_\_ poginulih

                                                             \_\_\_\_\_\_\_\_\_\_\_\_\_
ranjenih
                                                             \_\_\_\_\_\_\_\_\_\_\_\_\_
otrovanih

- posljedice po okoliš                           kratkoročne
                                                           dugoročne

- broj osoba izloženih posljedicama
   nesreće                                              \_\_\_\_\_\_\_\_\_\_\_\_\_

- broj evakuiranih osoba                        \_\_\_\_\_\_\_\_\_\_\_\_\_
- materijalna šteta                                  \_\_\_\_\_\_\_\_\_\_\_\_\_
- opasnost je još prisutna                       \_\_\_\_\_\_\_\_\_\_\_\_\_
- opasnost više nije prisutna                   \_\_\_\_\_\_\_\_\_\_\_\_\_

**6. Troškovi zbog onečišćenja okoliša:**

- u intervenciji utrošena sredstva
- naknada za obeštećenje
- troškovi saniranja okoliša
- iznos novčane kazne
- ostalo

**7. Pouke izvučene iz nesreće**

**8. Srednjoročne i dugoročne mjere koje bi trebalo poduzeti da ne
dođe do ponavljanja nesreća**

Ostalo, NN 82/1999-1487
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)